Oujaarsaand in DuitslandVuurwerke op Oujaarsaand in Bavaria, Munich (Foto: LENNART PREISS/DPA/dpa Picture-Alliance via AFP) Kersfees word in Duitsland stemmig gevier en is ŉ fees vir die gesin (gewoonlik Oukersaand) en die familie (Kersdag of Tweede Kersdag) en word rustig en gewoonlik in jou eie huis deurgebring. Oujaarsaand, daarenteen, wat hier Silvester heet (vernoem na ŉ pous wie se gedenkdag op 31 Desember is), is ’n uitbundige, vrolike fees en word gewoonlik met ŉ partytjie of minstens ŉ samekoms met vriende gevier. Dit is tradisioneel die geleentheid vir ŉ gesellige ete in ŉ groep, en die gewildste ete daarby is fondue (vleis- of kaasfondue) of raclette, ŉ soort tafelbraaier waarmee jy kaas in klein pannetjies smelt en daarmee saam aartappels en rou groente eet. As besondere pret kan daar strawwe wees as jy by die fondue jou stukkie vleis of brood verloor. Met die vleisfondue bly daar ŉ lekker vleissous oor wat dan in die nuwe jaar geëet word. Vonkelwyn is natuurlik die drinkgoed van keuse, maar eintlik eers net so voor middernag, wanneer die sekondes tot die nuwe jaar afgetel word en die kurkproppe dan knal en die vonkelwyn vloei en almal glase klink en mekaar geluk toewens en drukkies gee. Bont papierslange, konfetti en allerhande geluksimbole soos klawerblare en pennings word opgehang as versiering. Net voor en veral direk na die jaarwisseling word vuurpyle en klappers buite geskiet. Weens Covid-19 was dit nou vir twee jaar verbode om klappers te skiet, maar hierdie jaar behoort dit weer ŉ groot geraas te wees want die klappers word eers twee dae voor die tyd verkoop en mense het ŉ behoefte om na twee verlore jare in te haal. Volgens oorlewering is die doel van die groot geraas met die jaarwisseling om die bose geeste te verdryf. ŉ Tradisie wat verband hou met die verwagtinge vir die nuwe jaar is Bleigießen (lood giet), waar lood-aluminium- of wasblokkies gesmelt en dan in koue water gegooi word, waar dit dadelik stol en ŉ figuur vorm. Dit wat daar uitkom, is dan veronderstel om jou iets te vertel oor wat die nuwe jaar vir jou persoonlik sal inhou. Dit bied natuurlik baie ruimte vir interpretasies en grappige opmerkings. Soos gesê, terwyl Kersfees ŉ aura van gewydheid het, het Oujaarsaand die van pret en opgewondenheid. Nog ŉ spesifiek Duitse tradisie wat met lag en pret verband hou, is die kyk van die kort slapstick-komedie Dinner for one. Dit word net op Oujaarsaand uitgesaai en het niks met Duitsland en ook niks met Oujaarsaand te make nie. Niemand weet eintlik hoekom nie, maar dit is nou al dekades lank ŉ vaste bestanddeel van Oujaarsaand. Daar is wel ook diegene (ongelukkig min) wat die laataanddienste van kerke bywoon om die jaar op gepaste wyse stemmig binne te gaan. In die meer tradisionele, landelike dele is daar ook optogte op Nuwejaar en die kerkklokke beier ook.